অনুসন্ধান

অনুসন্ধান বা অন্বেষণ বলতে জ্ঞান অর্জন ও গবেষণার উদ্দেশ্যে ভ্রমণকে বোঝায়। অনুসন্ধানে আবিষ্কারের কিছুটা প্রত্যাশা থাকে। সংগঠিত অনুসন্ধান মূলত মানব কার্যকলাপ, যদিও গতিশীল বেশিরভাগ জীবের মধ্যে অনুসন্ধিৎসু কার্যকলাপ থাকে।
ভৌগোলিক অনুসন্ধান বলতে পৃথিবীর তুলনায় দূরবর্তী বা দুর্গম অঞ্চল আবিষ্কার করাকে বোঝায়। পৃথিবীর স্থলভাগের অভিগম্যতা সহজসাধ্য হওয়ায় সেটা তুলনায় সমন্বিতভাবে অনুসন্ধিত হয়েছে। তবে জলভাগ ও ভূগর্ভস্থল তেমন সমন্বিতভাবে অনুসন্ধিত নয়। এমনকী স্থলভাগের দূরবর্তী ও দুর্গম বন্য প্রান্তরের বেশিরভাগ এখনও বিস্তর অনুসন্ধানের অপেক্ষায় আছে।
মানব ইতিহাসে দুটি প্রধান পর্বে ভৌগোলিক অনুসন্ধান ঘটেছে। অনুসন্ধানের প্রথম পর্বে মানুষ আফ্রিকা ত্যাগ করে নতুন নতুন অঞ্চলে বসতি স্থাপন করে বিচ্ছিন্নভাবে পৃথক পৃথক জনগোষ্ঠীর জন্ম হয়েছিল। প্রায় ১৪,০০০ বছর আগে প্রাচীন অনুসন্ধানীরা ইউরোপ ও এশিয়ায় বসতি স্থাপন করেছিল। এর মধ্যে কিছুজন বেরিং ভূ-সেতু পার করে আমেরিকা অঞ্চলে বসতি স্থাপন করেছিল। বেশিরভাগ ক্ষেত্রে জনগোষ্ঠীরা অপর জনগোষ্ঠীর অস্তিত্ব বিষয়ে অবহিত ছিল না। বিগত ১০,০০০ বছর ধরে চলে আসা অনুসন্ধানের দ্বিতীয় পর্বে বাণিজ্য ও ভ্রমণের ফলে আন্তঃসাংস্কৃতিক বিনিময় ক্রমশ বৃদ্ধি পায়, যার ফলে বিভিন্ন সংস্কৃতি পরস্পর মিলিত হয়।
খ্রিস্টপূর্ব চতুর্দশ সহস্রাব্দে মিশরে অনুসন্ধানের প্রাচীনতম লেখা পাওয়া যায়। খ্রিস্টীয় দ্বিতীয় শতাব্দীতে টলেমি অনুসন্ধানে প্রাচীনতম ও সবচেয়ে প্রভাবশালী চিন্তাবিদ ছিলেন। খ্রিস্টীয় পঞ্চম থেকে পঞ্চদশ শতাব্দীর পর্যন্ত আরব ও চীনা অনুসন্ধানীরা বেশিরভাগ অনুসন্ধান সম্পন্ন করেছিল। এরপর ইউরোপীয় পণ্ডিতদের দ্বারা গ্রিক ও লাতিন ভূগোলবিদদের কর্ম পুনরাবিষ্কারের ফলে আবিষ্কারের যুগের সূচনা হয়েছিল। যদিও ইউরোপ থেকে অন্যত্র যাওয়ার অনিরাপদ স্থলপথ ও নতুন স্থল বিজয়ের আকাঙ্ক্ষা আবিষ্কারের যুগকে আংশিক চালিত করেছিল, তবুও সপ্তাদশ শতাব্দীর অনুসন্ধান বৈজ্ঞানিক গবেষণা ও পৃথিবী সম্পর্কে জানার আকাঙ্ক্ষা দ্বারা চালিত ছিল। পৃথিবীর ভূগোল নিয়ে এই বৃহত্তর জ্ঞানের ফলে বিশ্বের মানচিত্র অঙ্কন সম্ভবপর হয়েছে, যার ফলে মানচিত্রে সমস্ত জানা স্থলভাগের চিত্রণ সম্ভব। আব্রাহাম অরটেলিয়াস প্রথম আধুনিক মানচিত্রাবলী প্রকাশ করেছিলেন, আর সেখানে পৃথিবীর সমস্ত মহাদেশ চিত্রিত হয়েছে।
মহাকাশ অনুসন্ধান বলতে জ্যোতির্বিজ্ঞান ও প্রযুক্তির সাহায্যে মহাকাশের অনুসন্ধানকে বোঝায়। দূরবীক্ষণ যন্ত্রের সাহায্যে জ্যোতির্বিজ্ঞানীরা পৃথিবী থেকে মহাকাশ অনুসন্ধান করে। এছাড়া রোবটিক মহাকাশযান ও মানব মহাকাশ যাত্রার মাধ্যমে শারীরিক মহাকাশ অনুসন্ধান করা হয়।
যদিও মহাকাশের বস্তু পর্যবেক্ষণের ইতিহাস ঐতিহাসিক যুগের থেকেও পুরনো, তবে বিংশ শতাব্দীতে বৃহৎ ও তুলনায় দক্ষ রকেট উদ্ভাবনের ফলে শারীরিকভাবে বহির্জাগতিক অনুসন্ধান সম্ভব হয়েছে। মহাকাশ অনুসন্ধানের সাধারণ উদ্দেশ্যের মধ্যে গবেষণা, জাতীয় গৌরব, বিভিন্ন জাতির ঐক্য, ভবিষ্যতে মানবজাতির নিরাপত্তা নিশ্চিত করা এবং শত্রুপক্ষের বিরুদ্ধে সামরিক ও কৌশলগত সুবিধা লাভ করা উল্লেখযোগ্য।
নগর অনুসন্ধান বলতে কৃত্রিম স্থাপনার অনুসন্ধানকে বোঝায়। এতে সাধারণত কৃত্রিম পরিবেশে পরিত্যক্ত ধ্বংসাবশেষ বা লুক্কায়িত উপকরণ অনুসন্ধান করা হয়। আলোকচিত্রণ ও ঐতিহাসিক গুরুত্ব নথিভুক্তকরণ নগর অনুসন্ধানে অন্তর্গত। অনেকসময় এর জন্য ব্যক্তিগত ভূসম্পত্তিতে অনাধিকার প্রবেশ করতে হয়।
নগর অনুসন্ধানে একাধিক ঝুঁকি রয়েছে, যার মধ্যে শারীরিক বিপদ উল্লেখযোগ্য। বেআইনিভাবে বা বিনা অনুমতিতে এটা করলে গ্রেফতার বা শাস্তির ঝুঁকি থাকে। নগর অনুসন্ধানের কিছু কার্যকলাপ স্থানীয় বা আঞ্চলিক আইন, এমনকী বৃহদার্থে সন্ত্রাসবাদ বিরোধী আইন লঙ্ঘন করতে পারে, এবং এহেন কার্যকলাপ অনাধিকার প্রবেশ বা গোপনীয়তার উপর আক্রমণ বলে বিবেচিত হতে পারে।